ITD ใช่ทางเลือกจริงไหม?
ประเด็นนี้ถือเป็นเรื่องของความคิดเห็นส่วนบุคคล ทุกคนสามารถวิเคราะห์ สามารถพูดในสิ่งที่เชื่อ แต่ไม่ควรล้ำเส้นของคนอื่นมากเกินไป และในโลกของการลงทุนก็ไม่มีอะไรแน่นอน บางอย่างอาจเป็นเรื่องของความเชื่อ บางอย่างอาจเป็นเรื่องของความคาดหวัง หรือบางอย่างอาจเป็นเรื่องที่ได้ยินทุกวัน จนทำให้ทุกคนหลงเชื่อว่า เรื่องที่เล่ามาทั้งหมดเป็นเรื่องที่น่าเชื่อถือ
12 ส.ค. 2558

สภาแมงเม่า: ดร.สมชาย
 
คุณสุพล จากจอมทอง กรุงเทพฯ เล่าถึงข่าวคราวของหุ้น ITD หรือบริษัท อิตาเลียนไทย ดีเวล๊อปเมนต์ จำกัด (มหาชน) ในช่วงหลังมีแต่เรื่องดีๆ ซึ่งทำให้นักลงทุนรู้สึกสบายใจ และยังได้รับแรงหนุนจากโบรกเกอร์เชียร์ให้ซื้อตลอดเวลา จึงกลายเป็นหุ้นทางเลือกที่มีคนพูดถึงเยอะมากๆ แต่ผมกลับไม่เชื่อเช่นนั้น และขอวิเคราะห์ให้แตกต่างจากคนอื่นนิดหนึ่งว่า “ข่าวดี” กับ “ผลงานดี” มันเป็นคนละเรื่อง แต่ทั้ง 2 เรื่องมีความสัมพันธ์โดยตรงกับราคาหุ้น  และเรื่องที่มีผลกับหุ้นมากสุดยังอยู่ที่ “ผลงานดี” จึงไม่เชื่อว่า ITD เป็นทางเลือกที่นักลงทุนต้องนึกถึงเป็นลำดับแรก เพราะยังมีหุ้นตัวอื่นที่มีความสามารถในการทำกำไรที่ยอดเยี่ยมกว่า จึงอยากให้อาจารย์ช่วยแนะนำผมหน่อยว่า สิ่งที่ผมคิดนั้น “ถูก” หรือ “ผิด” เพื่อจะนำข้อมูลดังกล่าวไปคิดทบทวนอีกรอบ
 
ประเด็นนี้ถือเป็นเรื่องของความคิดเห็นส่วนบุคคล ทุกคนสามารถวิเคราะห์ สามารถพูดในสิ่งที่เชื่อ แต่ไม่ควรล้ำเส้นของคนอื่นมากเกินไป และในโลกของการลงทุนก็ไม่มีอะไรแน่นอน บางอย่างอาจเป็นเรื่องของความเชื่อ บางอย่างอาจเป็นเรื่องของความคาดหวัง หรือบางอย่างอาจเป็นเรื่องที่ได้ยินทุกวัน จนทำให้ทุกคนหลงเชื่อว่า เรื่องที่เล่ามาทั้งหมดเป็นเรื่องที่น่าเชื่อถือ
อาจารย์ถึงอยากให้ คุณสุพล เข้าใจแนวความคิดเรื่องดังกล่าวเสียก่อน เพราะเป็นหนึ่งในกระบวนการที่จะทำให้เข้าใจเรื่องราวทั้งหมดที่เกิดขึ้น และยังแสดงให้เห็นในคราวเดียวกันว่า การปรับตัวขึ้นลงของหุ้นมาจากความคิดเห็นที่แตกต่างกัน การซื้อขายในตลาดหุ้นจึงเกิดขึ้นนะครับ
เหมือนกับกรณีของหุ้น ITD หรือ บริษัท อิตาเลียนไทย ดีเวล๊อปเมนต์ จำกัด (มหาชน) ซึ่งกำลังถกเถียงกันในเวลานี้ว่า “ใช่หุ้นทางเลือกไหม?”
อาจารย์ขอตอบว่า ขึ้นอยู่กับการรับรู้ของของแต่ละคน และคนส่วนใหญ่มองว่า นี่เป็นทางเลือกของการลงทุนมากน้อยขนาดไหน? และถ้ามองว่า ใช่ทางเลือกในการลงทุน ราคาหุ้นก็จะทะยานขึ้นอย่างแข็งแกร่ง แต่ถ้ามองว่า ไม่ใช่ทางเลือกของการลงทุน ราคาหุ้นก็จะอ่อนตัวลงมาเรื่อยๆ
ส่วนข้อสงสัยที่ว่า ราคาหุ้นควรตั้งอยู่บนพื้นฐานของผลประกอบการนั้น อาจารย์เห็นด้วยเป็นอย่างยิ่ง ซึ่งเหตุการณ์นี้เคยเกิดขึ้นให้เห็นมาแล้วเมื่อปี 55 ซึ่งตอนนั้นราคาหุ้นพุ่งขึ้นรับข่าวบริษัทพลิกทำกำไร และในปี 56 ก็ทำกำไรได้เกือบ 1 พันล้านบาท หุ้นเลยวิ่งขึ้นไปเกือบ 10 บาท แต่พอถึงช่วงกลางปี 56 มีสัญญาณบอกเหตุว่า กำไรของบริษัทถดถอยลงเรื่อยๆ และชัดเจนสุดในปี 57 ราคาหุ้นก็อ่อนตัวลงกลับมายืนแถว 3.50 บาทอีกครั้ง(ดูตารางประกอบ)
 
                                 ปี 54          ปี 55           ปี 56              ปี 57             ไตรมาส 1 ปี 58 (หน่วย:ล้านบาท)
รายได้รวม                44,945.34     46,977.38    45,055.18      49,186.64     11,875.87 
กำไรสุทธิ                 -1,698.46     126.16         907.37           522.15         -509.60 
กำไรต่อหุ้น (บาท)      -0.41            0.03             0.20               0.11            -0.10
 
ขณะที่ผลประกอบการไตรมาส 1 ปี 58 ขาดทุนกว่า 500 ล้านบาท ย่อมเป็นตัวชี้ชัดว่า ITD คงไม่ใช่หุ้นทางเลือกหลักอีก แต่ถ้าใครจะเชื่อแบบนั้น อาจารย์ก็ไม่สิทธิ์ไปว่าอะไร และชี้แนะได้แค่ให้ไปดูกราฟการเคลื่อนไหวของหุ้นประกอบการลงทุน เพื่อเตือนสติว่า อย่าทุ่มทุนกับหุ้นตัวใดตัวหนึ่งมากเกินไปนะครับ